Nørre Aaby

Nørre Aaby er en stationsby på det vestlige Fyn med . Tidligere hovedby i Nørre Aaby Kommune. Nu ligger den i Middelfart Kommune og tilhører Region Syddanmark.

Historie 

Nørre Aaby var oprindeligt en landsby. Denne havde i 1688 syv gårde, eet hus med jord og fire huse uden jord. Det samlede dyrkede land udgjorde 392,8 tdr land skyldsat til 53,73 tdr hartkorn. Dyrkningsformen var 2-vangsbrug (rotation 2/2).

Da jernbanen tværs over Fyn blev anlagt med station ved Nørre Aaby, begyndte byen ret hurtigt at vokse. I 1873 beskrives byen således: "Nørre Aaby med Kirken, Skole og Jernbanestation".

Omkring århundredeskiftet beskrives byen således: "Nørre-Aaby med Kirke, Skole, Missionshuset „Emaus" (opf. 1883), Vends m.fl. Herreders Spare- og Laanekasse (opr. n/6 1867; 31/3 1897 var Sparernes saml. Tilgodehav. 2,146,614 Kr., Rentefoden 3x/2 pCt., Reservefonden 95,000 Kr., Antal af Konti 6036), Lægebolig, Andelsmejeri (Aalund), Cyklefabrik, Handelsgartneri m. m., Gæstgiveri, Jærnbane-, Telegraf- og Telefonstation samt Postekspedition".

Nørre Aaby stationsby havde 495 indbyggere i 1906, 777 i 1911 og 1.109 indbyggere i 1916. I 1911 var fordelingen efter næringsveje: 17 levede af landbrug, 398 af håndværk og industri, 105 af handel, 115 af transport.

Nørre Aaby stationsby fortsatte sin udvikling i mellemkrigstiden: byen havde 973 indbyggere i 1921, 919 i 1925, 1.008 i 1930, 1.057 i 1935 og 1.080 indbyggere i 1940. I 1930 var fordelingen efter næringsveje: 29 levede af landbrug, 546 af håndværk og industri, 138 af handel, 75 af transport, 37 af immateriel virksomhed, 98 af husgerning, 84 var ude af erhverv og 6 havde ikke angivet indkomstkilde.

Nørre Aaby stationsby fortsatte sin befolkningsvækst efter 2. verdenskrig: byen havde 1.120 indbyggere i 1945, 1.682 i 1950, 1.894 i 1955, 1.844 i 1960 og 2.011 indbyggere i 1965.

Kultur 

I byen liggen Nørre Aaby Bio, bygget i 1948 med Palladium i København som forbillede. Her vises både film og holdes specielle arrangementer. Biografen lukkede i 2011 men blev hurtigt overtaget af en gruppe frivillige der nu driver biografen videre.

Byfest 
Nørre Aaby har fra og med 2012, efter flere års pause, igen en årlig byfest der holdes i maj eller juni. Modsat tidligere tider holdes den dog ikke længere i hovedgaden i centrum men er flyttet til et nærliggende stykke jord. Byfesten besøges af tivoli samt der afholdes koncerter, spisning og flere små og større arrangementer.

Sport 
Uden for centrum ligger Nørre Åby Idrætspark, der består af et par fodboldbaner med en tribune, tre tennisbaner samt to haller og motionscenter. Nørre Aaby Idrætsklub har hjemme på stadion.

Uddannelse 

Byen har 2 grundskoler:
 Nørre Aaby Skole - kommuneskole med 0.-10. klasse. 383 elever (2019).
 Nørre Aaby Realskole - realskole med 0.-10. klasse. 425 elever (2019).

Og 4 efterskoler:
 Nørre Åby Efterskole
 Eisbjerghus Efterskole
 Vesterdal Efterskole
 Viby Efterskole

Trafikforhold

Biltrafik 
 Sekundærrute 161 passerer lige nord for Nørre Aaby, i umiddelbar forbindelse med denne er tilkørsel til motorvej E20. Vejen forbinder Kolding i Jylland med Odense på Fyn og fungerer som et alternativ til motorvejen.
 Sekundærrute 313 rammer den østlige bygrænse, vejen forbinder Nørre Aaby med Assens.

Bustrafik 
Der er følgende busforbindelser til og fra Nørre Aaby:
 Rute 401 – Strib - Middelfart St. - Nørre Aaby 
 Rute 402 – Strib - Middelfart St. - Nørre Aaby 
 Rute 541 – Nørre Aaby - Føns - Ronæs - Udby - Rud  
 Rute 542 – Nørre Aaby - Asperup - Roerslev - Blanke - Båring

Togtrafik 
Se Nørre Aaby Station.

Noter

Eksterne henvisninger 
 MiddelfartOnline Lokale aktiviteter og arrangementer i Middelfart kommune.

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),